Papier-aanleg in Germiston vat vlam | Netwerk24
'n Brand het vroeg Donderdagoggend by 'n aanleg in Germiston waar papier herwin word, uitgebreek.
"Brandbestryders het 'n noodoproep net ná 04:00 ontvang," sê William Ntladi, woordvoerder van die Ekurhuleni-nooddienste.
Volgens hom het 'n pakhuis- en kantoorgebou op die hoek van Power- en Sigmastraat met die brandbestryders se aankoms in ligte laaie gestaan en moes hulle inspring om te keer dat die vlamme, wat deur sterk wind aangeblaas is, die hele perseel verwoes.
Opeengestapelde papier wat onder lewendige hoëspanning- elektriese kabels aan die brand was, het die brandbestryders se taak verder bemoeilik.
Sewe brandweerwaens van Boksburg, Wadeville en Primrose is gebruik om die brand onder beheer te kry.
"Nog 'n brand het omstreeks 08:15 by 'n pakhuis in Houtbaaistraat in Alberton-Noord uitgebreek.
"Niemand is in die voorvalle beseer nie. Die oorsaak van die brande sal ondersoek word," sê Ntladi.
Brandbestryders blus Donderdag die brand by 'n papier-aanleg in Germiston aan die Oos-Rand. Foto: Ekurhuleni-nooddienste